În weekend-ul care tocmai s-a încheiat au fost impuse sancțiuni severe în Capitală pentru munca la negru în sălile de jocuri și restaurante, în urma unei acțiuni de control desfășurate în aceste locații.
Sancțiuni aspre în Capitală pentru munca la negru
În acest weekend, Inspecția Muncii, împreună cu Inspectoratul Teritorial de Muncă București și cu reprezentanții Direcției Generale de Poliție a Municipiului București, Direcției Generale de Jandarmi a Municipiului București, Inspectoratului pentru Situații de Urgență București – Ilfov, Direcției Sanitar Veterinare și pentru Siguranța Alimentelor și Agenției Naționale de Administrare Fiscală, a desfășurat o acțiune de control în Centrul Vechi al Capitalei. Scopul acțiunii a fost prevenirea și combaterea încălcărilor legislației și sancționarea faptelor de natură contravențională.
Ce amenzi s-au dat în Centrul Vechi din Capitală
După controalele efectuate, inspectorii de muncă au identificat 13 lucrători care desfășurau activități fără a fi declarate (din care 11 nu aveau contract de muncă și 2 lucrau peste durata prevăzută în contractul de muncă cu timp parțial) și au impus amenzi în valoare totală de 241.500 lei.
Totodată, într-un restaurant au fost identificate 5 persoane care aparent funcționau ca o "formație artistică", declarând că nu au nicio legătură contractuală cu respectiva unitate comercială, ci cântau... exclusiv pentru bacșiș. Urmează ca, după prezentarea documentației de către angajatorii la care controlul nu a fost finalizat pe loc, să fie verificate și alte aspecte legate de respectarea legislației în domeniul relațiilor de muncă.
"Descurajăm această practică nocivă, cu consecinţe sociale şi economice foarte grave"
"Ca autoritate de control cu atribuții de verificare a respectării reglemetărilor legale în domeniul relațiilor de muncă, suntem conștienți de responsabilitatea socială și rolul care îi revin Inspecției Muncii în combaterea fenomenului muncii nedeclarate.
Având în vedere contextual actual, în care incidența muncii nedeclarate tinde să capete noi forme de manifestare și să se extindă în tot mai multe sectoare de activitate, ne străduim ca, prin toate mijloacele legale pe care le avem la dispoziție, însemnând campanii de control permanente, în cât mai multe domenii de activitate și sancționarea riguroasă a cazurilor depistate, dar și campanii de informare și de conștientizare a angajatorilor și a angajaților în privința riscurilor la care se expun, să descurajăm această practică nocivă, cu consecinţe sociale şi economice foarte grave", a spus Mihai Nicolae Ucă, Inspector General de Stat Adjunct în domeniul Securității și Sănătații în Muncă (Inspecția Muncii).